Euroopan unionin tuomioistuin

Euroopan unionin tuomioistuin (EUT) on Euroopan unionin (EU) tuomiovaltaa käyttävä toimielin. Se sijaitsee Luxemburgissa ja koostuu kahdesta erillisestä tuomioistuimesta: Unionin tuomioistuimesta ja Unionin yleisestä tuomioistuimesta. Vuosien 2005–2016 aikana siihen kuului myös Euroopan unionin virkamiestuomioistuin.
EU:n tuomioistuin on unionin ylintä tuomiovaltaa käyttävä elin. Se valvoo unionin lainsäädännön yhdenmukaista täytäntöönpanoa ja tulkintaa yhteistyössä jäsenmaiden oikeuslaitosten kanssa. Samalla EUT myös ratkoo jäsenmaiden hallitusten ja EU:n toimielinten välisiä oikeusriitoja sekä yksityisiä kanteita EU:n toimielimiä vastaan.
Sisäisenä työkielenä EUT:ssa käytetään perinteisesti ranskaa, mutta oikeudenkäynneissä käytettävä oikeudenkäyntikieli voi olla mikä tahansa EU:n 24 virallisista kielestä.
Toimielimen nimi oli vuoteen 2009 asti "Euroopan yhteisöjen tuomioistuin". Nykyisen nimensä se sai Lissabonin sopimuksessa.
Organisaatio.
Euroopan unionin tuomioistuin koostuu kahdesta erillisestä tuomioistuimesta:
Euroopan unionin tuomioistuimeen kuului aiemmin myös Euroopan unionin virkamiestuomioistuin, jonka toiminta lakkasi 1. syyskuuta 2016. Sen toimivaltaan kuului unionin henkilöstöön liittyvien riita-asioiden ratkaisu.
Suomesta nimitettynä tuomarina Unionin tuomioistuimessa toimii Niilo Jääskinen. Häntä ennen virassa ovat olleet Leif Sevón ja Allan Rosas. Unionin yleisessä tuomioistuimessa suomalaistuomareina työskentelee Heikki Kanninen ja Tuula Pynnä.
Tehtävät.
EU:n tuomioistuimella on käytännön tasolla kolme tehtävää. Yksi sen tehtävistä on arvioida unionin elinten toimien laillisuutta ja niiden toimien käytäntöjä. Unionin jäsenvaltiot, EU:n neuvosto ja Euroopan komissio voivat kaikki tuoda tapauksia tuomioistuimeen, jos ne kokevat, että jokin EU:n toimielimistä ei ole toiminut eurooppaoikeuden mukaan.
Valvontamenettely puolestaan on tuomioistuimen käsittelevä tapaus, jossa jäsenvaltiota epäillään perussopimusten rikkomisesta. Jos tuomioistuin toteaa, että jäsenvaltio on tehnyt väärin, se määrää, että valtion on korjattava tilanne. Jos korjausta ei tapahdu, toisen käsittelyn jälkeen annetaan sakko. Komission lisäksi myös toinen jäsenvaltio voi nostaa kanteen toista jäsenvaltiota vastaan.
Kolmas tehtävä on neuvoa kansallisia tuomioistuimia eurooppaoikeutta koskevissa asioissa. Jäsenvaltioiden tuomioistuimien pitää noudattaa tietyissä asioissa eurooppaoikeutta. Jos jäsenvaltioissa on epäselvyyttä eurooppaoikeuden täsmällisestä tulkinnasta, asiaa voi kysyä Unionin tuomioistuimelta ennakkoratkaisupyynnöllä.
Euroopan unionin tuomioistuin käsittelee kuuden tyyppisiä kanteita:
Rakennukset.
Euroopan unionin tuomioistuimen kotipaikka on sijainnut Luxemburgissa vuodesta 1952, jolloin tuomioistuin perustettiin. Tuomioistuimen ensimmäinen oikeuspalatsi vihittiin käyttöön vuonna 1973 Kirchbergin tasangolla. Sen jälkeen kompleksia on laajennettu useaan otteeseen. 1980- ja 1990-luvuilla rakennettiin lisäosia, joita kutsutaan Erasmus-, Thomas More- ja Themis-rakennuksiksi. 2000-luvun alussa alkuperäinen oikeuspalatsi peruskorjattiin kokonaisuudessaan, ja samalla rakennettiin neljä uutta rakennusta: Anneau‑rakennus, Comenius- ja Montesquieu‑tornit sekä Galleria-käytävä. Vuonna 2019 käyttöön vihittiin kolmas torni, Rocca, joka on maan korkein rakennus, kohoten 118 metrin korkeuteen.
Tänä päivänä unionin tuomioistuimen rakennuskompleksi käsittää useita rakennuksia, joiden yhteenlaskettu rakennusala on 138 850 neliömetriä. Kompleksi sisältää tuomioistuimen jäsenten kabinetit, kaikki yksiköt sekä 11 istuntosalia Euroopan unionin tuomioistuimelle ja unionin yleiselle tuomioistuimelle, joissa pidetään julkiset istunnot.